מזברן

מזברן (בהונגרית: Mezőberény) היא עיר בנפת בקש שבמחוז בקש בדרום מזרח הונגריה. עד לשואה הייתה בה קהילה יהודית.

כמו יישובים רבים באירופה גם במזברן מספר התושבים נמצא בירידה. כך, בשנת 1990 חיו בכפר 11,592 תושבים ובשנת 2021 רק 9,672 תושבים.

מזברן הפכה לעיר רשמית ב-1 במרץ 1989.

יהודי מזברן 
יהודים התיישבו במזברן באמצע המאה ה-19 לבקשת בעל האחוזה המקומי שביקש להחיות את העיר. רוב היהודים שהגיעו היו סוחרים ומיעוטם עסקו בחקלאות ובפקידות. הקהילה התארגנה רשמית בשנת 1854 והקימה במקום חברה קדישא ואגודת נשים לפעולות צדקה. בית ספר יהודי נוסד בשנת 1879 ובית כנסת נבנה בשנת 1884. במקום קיים בית קברות יהודי.

קהילת מזברן לא נקטה עמדה בחילוקי הדעות בין חרדים למשכילים בקונגרס יהודי הונגריה, ונשארה במעמדה שלפני הקונגרס קהילת "ססטוס קוו".

במלחמת העולם הראשונה התגייסו 54 מבני הכפר ו-5 נפלו בקרבות.

באפריל 1944, כמה שבועות אחרי כניסת הצבא הגרמני להונגריה, נעצרו 18 יהודים מהכפר ונכלאו בבודפשט. אחדים מהם צורפו בפקודת אייכמן למשלוחים שיצאו לאושוויץ.

במאי 1944 רוכזו יהודי מזברן בבית הכנסת ורכושם הוחרם. הם גורשו לבקשצ'בה, ומשם שולחו למחנה ההשמדה אושוויץ ואחדים לאוסטריה לעבודות כפייה.

אחרי המלחמה חזרו לעיר כמה יהודים, חיי הקהילה לא נתחדשו.

בדף הקהילה של מזברן נכתב כי בשנת 1944 יש בקהילה 139 חברים ורב הקהילה הוא רז'ה רוזנצוויג (רבה של בקש).

לקריאה נוספת
 מזברן בפנקס הקהילות הונגריה

קישורים חיצוניים

הערות שוליים

הונגריה: ערים
קהילות יהודיות בהונגריה
קהילות יהודיות שהושמדו בשואה